จักรกฤษณ์ พณิชย์ผาติกรรม

จ่าสิบเอก จักรกฤษณ์ พณิชย์ผาติกรรม ชื่อเล่น เอ็กซ์ (31 มกราคม พ.ศ. 2516 — 19 ตุลาคม พ.ศ. 2556) เป็นนักกีฬายิงปืนทีมชาติไทย ประเภทปืนสั้นอัดลมยิงช้า และเป็นนักแสดง มีผลงานแสดงนำเรื่อง หมากเตะรีเทิร์นส ในบทผู้จัดการฟุตบอลทีมชาติอาวี, ลิ้มโต๊ะเคี่ยม ใน ปืนใหญ่จอมสลัด และ อุปราชมังระ ในขุนรองปลัดชู
ประวัติ.
จักรกฤษณ์ เป็นบุตรชายของมานพ พณิชย์ผาติกรรม อดีตนักกีฬายิงปืนทีมชาติไทย เจ้าของหลายเหรียญทองในกีฬาซีเกมส์ และเอเชียนเกมส์ กับนางบุญคิด พณิชย์ผาติกรรม จบการศึกษา ปวส. เครื่องกล จากมหาวิทยาลัยเทคโนโลยีพระจอมเกล้าพระนครเหนือ ด้านชีวิตส่วนตัวสมรสกับแพทย์หญิงนิธิวดี ภู่เจริญยศ หรือ หมอนิ่ม มีบุตร 2 คน
จักรกฤษณ์มีความสามารถด้านกีฬายิงปืน โดยเริ่มหัดยิงปืนตั้งแต่อายุ 15 ปี หลังจากติดตามบิดาที่เป็นนักกีฬาทีมชาติมาตั้งแต่เด็ก ติดทีมชาติครั้งแรกเมื่ออายุ 18 ปี เข้าแข่งขันเอเชียนเกมส์ 1994และได้เหรียญทองแดง ส่วนใน เอเชียนเกมส์ 1998 ได้ที่ 4 และเคยได้เหรียญเงินจากซีเกมส์ 2005 ที่ฟิลิปปินส์ และได้ 2 เหรียญทองแดงจากเอเชียนเกมส์ 2006 ที่ประเทศกาตาร์ และได้เข้าร่วมแข่งขันในโอลิมปิกฤดูร้อน 2008 ที่ประเทศจีนโดยได้ที่ 8 
จักรกฤษณ์ ได้ชื่อว่าเป็นบุคคลที่มีความมั่นใจในตัวเอง เป็นตัวของตัวเอง มีอารมณ์ร้อน มักมีเรื่องวิวาทกับสมาคมยิงปืน กับสื่อมวลชน หรือกับบุคคลอื่นอยู่เสมอ โดยกรณีที่โด่งดังที่สุด คือ การส่งตัวกลับประเทศทั้งที่แข่งขันไม่จบในซีเกมส์ 2009 ที่เวียงจันทน์ จากการทะเลาะอย่างรุนแรงกับผู้จัดการทีม
และเมื่อเดือนกรกฎาคม 2556 นางปวีณา หงสกุล พาแภรรยาและมารดาของจักรกฤษณ์ ไปแจ้งความจับในคดีใช้ความรุนแรงในครอบครัว
จักรกฤษณ์มีข่าวขัดแย้งกับคนในครอบครัว กระทั่งภรรยาแจ้งความกับทางตำรวจและมูลนิธิปวีณาฯ จนจักรกฤษณ์ถูกคุมขังอยู่ในเรือนจำทหาร ก่อนที่จะได้รับการปล่อยตัวชั่วคราว จากนั้นได้มีการแจ้งจับภรรยาตัวเองว่าลักทรัพย์ในตู้เซฟ ก่อนจะมีการไกล่เกลี่ยขอคืนดีกับภรรยาโดยมีปวีณา หงสกุล รมว.พัฒนาสังคมและความมั่นคงของมนุษย์ให้การช่วยเหลือ
การเสียชีวิตและคดีฆาตกรรม.
เมื่อเวลาประมาณ 19.10 นาฬิกา ของวันที่ 19 ตุลาคม พ.ศ. 2556 ขณะจักรกฤษณ์กำลังขับรถยนต์ปอร์เช่ บ็อกซเตอร์สีดำของตน จากบ้านไปยังบ้านของหมอนิ่ม ภรรยา ได้ถูกคนร้ายประกบยิงที่บริเวณหน้าวัดบางเพ็งใต้ ถนนรามคำแหง-มีนบุรี เขตมีนบุรี กระสุนได้เข้าบริเวณหน้าอก บาดเจ็บสาหัส นำตัวส่งโรงพยาบาลเสรีรักษ์ และเสียชีวิตในเวลาต่อมา
เจ้าหน้าที่ตำรวจตั้งประเด็นการลอบสังหารในเบื้องต้นว่าอาจเกิดจากควาามขัดแย้งในสมาคมกีฬายิงปืน ปัญหายาเสพติด หรือความขัดแย้งในครอบครัว แต่จากการสืบสวนมุ่งประเด็นไปที่ความขัดแย้งในครอบครัว จนกระทั่งต่อมาเจ้าหน้าที่ตำรวจจับกุมนายจี (จิรศักดิ์ กลิ่นคล้าย) มือปืน ให้การรับสารภาพว่า มีนายอ้น (ธวัชชัย เพชรโชติ) เป็นคนขับขี่รถจักรยานยนต์ โดยได้รับการว่าจ้างจากนายทนายอี๊ด (สันติ ทองเสม) จากนั้นเจ้าหน้าที่ตำรวจขยายผลจับกุม น.ส.วรพรรณภูรี มนตรีอารีกุล (เจ๊แหม่ม) ผู้จัดหาทีมมือปืน ให้การรับสารภาพว่า รับจ้างจากนางสุรางค์ ดวงจินดา มารดาของหมอนิ่ม และหมอนิ่ม อัยการสั่งฟ้องผู้ต้องหาทั้งหมดต่อศาลจังหวัดมีนบุรี ยกเว้นน.ส.วรพรรณภูรี
วันที่ 19 มีนาคม พ.ศ.2559 ศาลจังหวัดมีนบุรี อ่านคำพิพากษา ให้ประหารชีวิตหมอนิ่ม และทนายอิ๊ด ผู้จ้างวาน ส่วนมือปืนและผู้ขี่รถจักรยานยนต์ ให้จำคุกตลอดชีวิต และยกฟ้องนางสุรางค์ มารดาของหมอนิ่ม
ในการพิจารณาของศาลอุทธรณ์ ศาลเห็นว่านางสุรางค์ เป็นผู้ติดต่อกับทนายอี๊ด เพื่อจ้างนายจีและนายอ้น ไปยิงเอ็กซ์-จักรกฤษณ์ ในส่วนของหมอนิ่ม ศาลอุทธรณ์เห็นว่าพยานหลักฐานยังฟังไม่ได้ว่าเป็นผู้จ้างวาน จึงพิพากษาให้ ประหารชีวิตทนายอี๊ด และนางสุรางค์ โดยนางสุรางค์ให้การเป็นประโยชน์ ให้ลดโทษเหลือจำคุกตลอดชีวิต และพิพากษาให้จำคุกตลอดชีวิตนายจีและนายอ้น และให้ชดใช้เงิน 2.5 ล้านบาทให้พ่อแม่ของเอ็กซ์ จักรกฤษณ์ ส่วนหมอนิ่มพิพากษากลับให้ยกฟ้อง ทั้งนี้ในวันที่อ่านคำพิพากษาทนายอิ๊ดไม่ได้เดินทางมาฟังคำพิพากษา ศาลเห็นว่ามีพฤติการหลบหนีจึงให้ออกหมายจับ
จนกระทั่งวันที่ 8 สิงหาคม พ.ศ. 2564 ได้มีการอ่านคำพิพากษาศาลฎีกา ซึ่งศาลฎีกาเห็นพ้องด้วยกับคำพิพากษาของศาลอุทธรณ์ ยกเว้นในส่วนของนางสุรางค์ ศาลฎีกาเห็นว่าคำให้การชั้นสอบสวนของนางสุรางค์เป็นประโยชน์แก่การพิจารณา และนางสุรางค์กระทำความผิดเพราะตกอยู่ในความทุกข์อย่างสาหัส มีเหตุบรรเทาโทษลดโทษคงลงโทษจำคุก 25 ปี นอกจากที่แก้ให้เป็นไปตามคำพิพากษาศาลอุทธรณ์ โดยศาลฎีกาให้เหตุผลตอนหนึ่งว่า
 ในส่วนของพฤติการณ์การกระทำผิดจำเลยที่ 2 (นางสุรางค์) ซึ่งเป็นแม่ยายผู้ตาย ศาลฎีกาเห็นว่าเกิดจากการที่ผู้ตายกระทำต่อจำเลยที่ 3 (พญ.นิธิวดี) ซึ่งเป็นบุตรคนเดียวของจำเลยที่ 2 (นางสุรางค์) ครั้งแล้วครั้งเล่า และบางครั้งยังกระทำต่อหน้าหลานเล็ก ๆ ของจำเลยที่ 2 (นางสุรางค์) อันเนื่องมาจากปัญหาการควบคุมอารมณ์ของผู้ตาย
โดยก่อนเกิดเหตุมีความไม่แน่นอนว่าผู้ตายซึ่งเป็นนักกีฬายิงปืน มีอาวุธปืนอาจใช้อาวุธปืนของตนกระทำต่อจำเลยที่ 3 (พญ.นิธิวดี) และครอบครัวในขณะควบคุมอารมณ์ไม่ได้ก็เป็นได้เพราะก่อนเกิดเหตุเพียง 2 เดือนก็ยังใช้อาวุธปืนยิงไปทางคนรับใช้และบุตรคนเล็กจนผู้ตายถูกจับและถูกควบคุมตัวที่เรือนจำและเพิ่งได้รับการประกันตัวมาไม่นาน การกระทำความผิดของจำเลยที่ 2 (นางสุรางค์) ที่ขณะเกิดเหตุเป็นหญิงมีอายุถึง 72 ปีและบัดนี้มีอายุเกือบ 80 ปีแล้ว และไม่เคยกระทำความผิดมาก่อน จึงเข้าลักษณะของผู้กระทำความผิดที่ตกอยู่ในความทุกข์อย่างสาหัส มีเหตุบรรเทาโทษตามประมวลกฎหมายอาญา มาตรา 78 ที่ศาลอาจลดโทษได้ให้ไม่เกินกึ่งหนึ่ง
 — https://www.thaipbs.or.th/news/content/308458